John Krasinski
John Burke Krasinski (Newton, Massachusetts, SAD, 20. listopada 1979.) je američki glumac, redatelj i scenarist. Najpoznatiji je po ulozi Jima Halperta u TV seriji U uredu. U njoj je osim glume, sudjelovao u režiji i scenariju nekih epizoda.

Karijera

Počeci 
Krasinski je rođen u Newtonu kao dijete američkog Poljaka, doktora interne medicine Ronalda Krasinskog te majke Mary Clare (rođ. Doyle) koja je irskog podrijetla. Glumac ima dvojicu braće, Kevina i Paula a svi su odgajani u rimokatoličkoj obitelji.

Na uglednom Brown University studirao je kazališnu glumu pod mentorstvom Johna Emigha i Lowryja Marshalla. Tijekom boravka na tom sveučilištu, bio je član komičarske skupine Out of Bounds a diplomirao je 2001. godine. Nakon toga pohađao je Nacionalni kazališni institut u Connecticutu a poslije i njujorški The Actors Center te engleski Royal Shakespeare Company.

Filmska i televizijska karijera 
Poslije diplome na Brownu, Krasinski odlazi u New York gdje započinje glumačku karijeru, pojavljujući se najprije u reklamama te u gostujućim ulogama u TV emisijama a radio je i kao konobar.

Krasinski  se 2004. godine nakon manjih filmskih i televizijskih uloga, prijavljuje na audiciju za američku adaptaciju britanske humoristične TV serije U uredu. Prošavši audiciju, dobio je glavnu ulogu Jima Halperta, prodavača papira u lokalnoj tvrtci Dunder Mifflin iz Scrantona u Pennsylvaniji. Samom glumcu je u početku ponuđena uloga Dwighta Schrutea, međutim on ju je odbio zbog želje da glumi Jima. Tu ulogu je tumačio svih devet sezona koliko se ona snimala, sve do finalne epizode u svibnju 2013. Osim kao glumac, John je u seriji sudjelovao i kao redatelj i scenarist nekih epizoda.

Glumac se pojavljivao i u epizodnim ulogama kriminalističkih serija Zakon i red: Zločinačke nakane te CSI: Las Vegas. Uz Georgea Clooneyja i Renée Zellweger je 2008. glumio u sportskoj komediji Prljava igra o počecima razvoja američkog nogometa u SAD-u. Iste godine imao je glavnu ulogu u drami Novi život koju je režirao oskarovac Sam Mendes.

2009. je režirao i napisao scenarij niskobudžetnog filma Kratki razgovori s prikrivenim čovjekom. Drama je imala premijeru na Sundance filmskom festivalu te je ušla u uži izbor filmova za nagradu žirija.

Zajedno s Mattom Damonom je napisao scenarij za psihološku dramu Obećana zemlja u kojoj su obojica tumačili glavne uloge. Krasinski je bio kandidat za glavnu ulogu Kapetana Amerike u akcijskom filmu Kapetan Amerika: Prvi osvetnik, međutim, tu ulogu je kasnije dobio Chris Evans.

Ostali rad 
Počevši od ožujka 2006., Johnov glas pripovjedača se pojavljuje u reklamama za Ask.com, Apple TV, Verizon Wireless, Esurance, BlackBerry Storm, My Coke Rewards, Carnival Cruise Line te GAP dok je 2012. počeo najavljivati dokumentarnu seriju Head Games na Discovery Channel.

U travnju 2011. je s kolegom Alecom Baldwinom glumio u reklamnoj kampanji MLB-a gdje su obojica tumačila navijačke rivale New York Yankeesa i Boston Red Soxa.

Privatni život 
Krasinski je prijatelj s B.J. Novakom još od srednjoškolskih dana te su obojica zajedno maturirali 1997. Kasnije je prijateljstvo preraslo u poslovnu suradnju kao primjerice U uredu.

Glumac je dodatni publicitet stekao donacijom studentskoj organizaciji ScholarMatch za financiranje studenata iz San Francisca.

U studenom 2008. Krasinski je počeo hodati s engleskom glumicom Emily Blunt a par se vjenčao 10. srpnja 2010. u privatnoj ceremoniji u talijanskom Comu. Među poznatim uzvanicima bili su George Clooney, Matt Damon, Jimmy Kimmel, Stanley Tucci, David Schwimmer i Meryl Streep.

Po političkom usmjerenju, John Krasinski je demokrat te je 21. svibnja 2012. zajedno s kolegama Mattom Damonom i Benom Affleckom prikupljao donacije u kalifornijskoj Santa Monici za Elizabeth Warren koja se kandidirala za demokratsku senatoricu iz Massachusettsa.

Filmografija

Televizija

Izvori

Vanjske poveznice 
Profil glumca na IMDB.com

References 

Američki televizijski glumci
Američki filmski glumci